2011 Rhif 555 (Cy.78)
DIOGELU'R AMGYLCHEDD, CYMRU
TRWYDEDU (MOROL), CYMRU
LLYGREDD MOROL, CYMRU
Rheoliadau Trwyddedu Morol (Ffioedd am Geisiadau) (Cymru) 2011
Gwnaed 25 Chwefror 2011
Gosodwyd gerbron Cynulliad Cenedlaethol Cymru 1 Mawrth 2011
Yn dod i rym 6 Ebrill 2011

Mae Gweinidogion Cymru, sef yr awdurdod trwyddedu priodol o dan adran 113(4)(b) o Ddeddf y Môr a Mynediad i'r Arfordir 2009, yn gwneud y Rheoliadau canlynol drwy arfer y pwerau a roddwyd gan adrannau 67(2), (3)(b) a 316(1)(b) o'r Ddeddf honno.
2009 p.23.

1 Enwi a chychwyn
1 Enw'r Rheoliadau hyn yw Rheoliadau Trwyddedu Morol (Ffioedd am Geisiadau) (Cymru) 2011.
2 Daw'r Rheoliadau hyn i rym ar 6 Ebrill 2011.

2 Cymhwyso
Mae'r Rheoliadau hyn yn gymwys o ran unrhyw gais am drwydded forol y mae Gweinidogion Cymru yn awdurdod trwyddedu priodol mewn perthynas ag ef .
Yn rhinwedd adran 113(4)(b) o Ddeddf y Môr a Mynediad i'r Arfordir 2009 (p.23), Gweinidogion Cymru yw'r awdurdod trwyddedu priodol o ran unrhyw beth a wneir wrth ymgymryd â gweithgaredd morol trwyddedadwy mewn perthynas â Chymru a rhanbarth glannau Cymru, ac eithrio gweithgareddau y mae'r Ysgrifennydd Gwladol yn awdurdod trwyddedu priodol ar eu cyfer yn rhinwedd adrannau 113(4)(a) a (5) o'r Ddeddf honno. Gweler adran 322(1) am ddiffiniad o “Welsh inshore region”.

3 Dehongli
1 Yn y Rheoliadau hyn—
ystyr “ardal amgylcheddol sensitif” (“environmentally sensitive area” ) yw—
(a) gwarchodfa natur forol o fewn yr ystyr a roddir i “marine nature reserve” yn adran 36 o Ddeddf Cefn Gwlad a Bywyd Gwyllt 1981;
1981 (p.69). Diwygiwyd adran 36 gan adran 3 o Ddeddf y Môr Tiriogaethol 1987 (p.49) a pharagraff 6 o Atodlen 1 i'r Ddeddf honno; adran 105 o Ddeddf yr Amgylchedd Naturiol a Chymunedau Gwledig 2006 (p.16) a pharagraff 85 o Ran 1 o Atodlen 11 i'r Ddeddf honno; adran 66(6) o Ddeddf Llywodraeth Leol (Cymru) 1994 (p.19) a pharagraff 65(4) o Atodlen 16 i'r Ddeddf honno; adran 102 o Ddeddf Llywodraeth Leol 1985 (p.51) ac Atodlen 17 i'r Ddeddf honno; adran 32(5) o Ddeddf 1987 (p.21) ac Atodlen 3 i'r Ddeddf honno. Mae diwygiadau eraill, nad ydynt yn berthnasol at y dibenion hyn. Trosglwyddwyd swyddogaethau'r Ysgrifennydd Gwladol, i'r graddau y maent yn arferadwy o ran Cymru, i Weinidogion Cymru gan erthygl 2 o Orchymyn Cynulliad Cenedlaethol (Trosglwyddo Swyddogaethau) 1999 [O.S. 1999/672] ac Atodlen 1 i'r Gorchymyn hwnnw a chan baragraff 30 o Atodlen 11 i Ddeddf Llywodraeth Cymru 2006 (p.32).
(b) safle Ramsar o fewn yr ystyr a roddir i “Ramsar site” yn adran 37A o Ddeddf Cefn Gwlad a Bywyd Gwyllt 1981;
1981 (p.69). Mewnosodwyd adran 37A gan adran 77 o Ddeddf Cefn Gwlad a Hawliau Tramwy 2000 (p.37) a diwygiwyd hi gan adran 105 o Ddeddf yr Amgylchedd Naturiol a Chymunedau Gwledig 2006 (p.16) a pharagraff 86 o Atodlen 11 i'r Ddeddf honno.
(c) safle o ddiddordeb gwyddonol arbennig o fewn yr ystyr a roddir i “site of special scientific interest” yn adran 28 o Ddeddf Cefn Gwlad a Bywyd Gwyllt 1981;
1981 (p.69). Amnewidiwyd adran 28 gan adran 75(1) o Ddeddf Cefn Gwlad a Hawliau Tramwy 2000 (p.37) a pharagraff 1 o Atodlen 9 i'r Ddeddf honno. Diwygiwyd gan adran 105(1) o Ddeddf yr Amgylchedd Naturiol a Chymunedau Gwledig 2006 (p.16) a pharagraff 79 o Ran 1 o Atodlen 11 i'r Ddeddf honno. Mae diwygiadau eraill, nad ydynt yn berthnasol at y dibenion hyn. Dylid darllen adran 28 yn unol ag adran 27AA. Trosglwyddwyd swyddogaethau'r Ysgrifennydd Gwladol, i'r graddau y maent yn arferadwy o ran Cymru, i Weinidogion Cymru gan erthygl 2 o Atodlen 1 i O.S. 1999/672 a pharagraff 30 o Atodlen 11 i Ddeddf Llywodraeth Cymru 2006 (p.32).
(ch) ardal cadwraeth arbennig o fewn yr ystyr a roddir i “special area of conservation” gan Erthygl 1(1) o Gyfarwyddeb y Cyngor 92/43/EEC ar gadwraeth cynefinoedd naturiol a ffawna a fflora gwyllt (y Gyfarwyddeb Cynefinoedd);
O.J. Rhif L 206 22.7.1992 t.7-50.
(d) ardal gwarchodaeth arbennig o fewn yr ystyr a roddir i “special protection area” gan Reoliadau Cadwraeth Cynefinoedd a Rhywogaethau 2010;
O.S. 2010/490. Mewnosodwyd rheoliad 12A newydd sy'n diffinio “special protection area” gan Reoliadau Cadwraeth Cynefinoedd a Rhywogaethau (Diwygio) 2011 (O.S. 2011/625).
ystyr “cais am drwydded forol” (“application for a marine licence”) yw cais am drwydded i ymgymryd ag un neu ragor o weithgareddau morol trwyddedadwy;
ystyr “ffi” (“fee”) yw'r ffi sy'n daladwy am benderfynu cais am drwydded forol;
ystyr “tâl atodol sensitifrwydd amgylcheddol” (“environmental sensitivity supplement”) yw ychwanegiad at y ffi sy'n daladwy mewn perthynas â rhai ceisiadau am drwydded forol.
2 Yn y Rheoliadau hyn, mae cyfeiriad at dabl â rhif yn gyfeiriad at y tabl sy'n dwyn y rhif hwnnw yn yr Atodlen.

4 Talu ac adennill ffioedd
1 Mae'r holl ffioedd yn daladwy i Weinidogion Cymru.
2 Mae'r holl ffioedd yn daladwy pan ofynnir am y tâl.
3 Caniateir talu unrhyw ffi drwy ddull electronig.
4 Bydd Gweinidogion Cymru wedi cael unrhyw ffi pan fydd arian cliriedig yn eu meddiant ar gyfer swm cyfan y ffi honno.
5 Bydd unrhyw ffi neu ran o ffi na fydd wedi ei thalu yn adenilladwy gan Weinidogion Cymru fel dyled sifil.

5 Prosiectau adeiladu
1 Yn achos cais am drwydded forol sy'n ymwneud â phrosiect adeiladu nad yw'n dod o fewn rheoliad 9 (prosiectau ynni adnewyddadwy alltraeth), penderfynir y ffi drwy gyfeirio at y raddfa ffioedd a bennir yn nhabl 1.
2 Ond, ac eithrio yn achos cais y mae band 1 yn nhabl 1 yn gymwys iddo, mae paragraff (1) yn ddarostyngedig i baragraff (3).
3 Os bwriedir ymgymryd ag un neu ragor o'r gweithgareddau morol trwyddedadwy sy'n ffurfio testun y cais y cyfeirir ato ym mharagraff (1) o fewn neu'n agos at ardal amgylcheddol sensitif, bydd tâl atodol sensitifrwydd amgylcheddol yn daladwy.
4 Pan fo tâl atodol sensitifrwydd amgylcheddol yn daladwy, penderfynir swm y tâl atodol drwy gyfeirio at y symiau a bennir yn nhabl 2.

6 Gwaredu — treillio morol
1 Yn achos cais am drwydded forol sy'n ymwneud â gwaredu deunydd a dreillir, nad yw'n dod o fewn paragraff (4), penderfynir y ffi drwy gyfeirio at y graddfeydd ffioedd a bennir yn nhabl 3.
2 Pan fo'r deunydd a dreillir y cyfeirir ato ym mharagraff (1) yn tarddu o waith treillio cyfalaf, mae'r raddfa ffioedd yn y drydedd golofn yn nhabl 3 yn gymwys.
3 Pan fo'r deunydd a dreillir y cyfeirir ato ym mharagraff (1) yn tarddu o waith treillio cynnal a chadw, mae'r raddfa ffioedd yn y bedwaredd golofn yn nhabl 3 yn gymwys.
4 Yn achos cais am drwydded forol sy'n ymwneud â gwaredu deunydd a dreillir at ddefnydd llesiannol, penderfynir y ffi drwy gyfeirio at y graddfeydd ffioedd a bennir yn nhabl 4.
5 Ond mae paragraff (4) yn ddarostyngedig i baragraff (6).
6 Os bwriedir ymgymryd ag neu ragor o'r gweithgareddau morol trwyddedadwy sy'n ffurfio testun y cais, y cyfeirir ato ym mharagraff (4), o fewn neu'n agos at ardal amgylcheddol sensitif, bydd tâl atodol sensitifrwydd amgylcheddol yn daladwy.
7 Pan fo tâl atodol sensitifrwydd amgylcheddol yn daladwy, penderfynir swm y tâl atodol drwy gyfeirio at y symiau a bennir yn nhabl 2, yn ddarostyngedig i'r addasiad ym mharagraff (8).
8 Pan fo paragraff (7) yn gymwys, rhaid darllen cyfeiriad yn nhabl 2 at gost y prosiect fel pe bai'n gyfeiriad at gost y prosiect y mae'r deunydd a dreillir ac y bwriedir ei waredu yn tarddu ohono.
9 Yn y rheoliad hwn—
ystyr “defnydd llesiannol” (“beneficial use”) yw defnydd sy'n llesiannol i'r amgylchedd;
ystyr “deunydd a dreillir” (“dredged material”) yw unrhyw sylwedd neu wrthrych sy'n tarddu o dreillio morol.

7 Gwaredu — gwastraff pysgod
Pan fo cais am drwydded forol yn ymwneud â gwaredu gwastraff pysgod, penderfynir y ffi drwy gyfeirio at dabl 5.

8 Echdynnu mwynau drwy dreillio morol
1 Yn achos cais am drwydded forol sy'n ymwneud ag echdynnu mwynau drwy dreillio morol, penderfynir y ffi drwy gyfeirio at yr ail golofn yn nhabl 6.
2 Ond mae paragraff (1) yn ddarostyngedig i baragraff (3).
3 Pan fo penderfynu cais am drwydded forol o dan baragraff (1) yn cynnwys cynnal ymchwiliad, mae'r ffi a bennir yn y drydedd golofn o'r tabl hwnnw yn daladwy yn ychwanegol at y ffi y cyfeirir ati ym mharagraff (1).
Mae adran 70(1) o Ddeddf y Môr a Mynediad i'r Arfordir 2009 yn darparu y caiff yr awdurdod trwyddedu priodol beri bod ymchwiliad yn cael ei gynnal mewn cysylltiad â phenderfynu cais am drwydded forol.

9 Prosiectau ynni adnewyddadwy alltraeth
Yn achos cais am drwydded forol sy'n ymwneud â phrosiect ynni adnewyddadwy alltraeth, penderfynir y ffi drwy gyfeirio at y raddfa ffioedd a bennir yn nhabl 7.

10 Piblinellau tanfor ac adeileddau cysylltiedig
Yn achos cais am drwydded forol sy'n ymwneud â phiblinell danfor neu adeiledd cysylltiedig ac yn dod o fewn disgrifiad yn y golofn gyntaf yn nhabl 8, penderfynir y ffi briodol drwy gyfeirio at yr ail golofn o'r tabl hwnnw.

11 Olrheinyddion a lliwurau
Yn achos cais am drwydded forol sy'n ymwneud â dyddodi olrheinyddion neu liwurau, penderfynir y ffi drwy gyfeirio at dabl 9.

12 Angorfeydd a chymhorthion mordwyo
Yn achos cais am drwydded forol sy'n ymwneud ag angorfeydd syml a chymhorthion mordwyo, penderfynir y ffi drwy gyfeirio at dabl 10.
Jane Davidson Y Gweinidog dros yr Amgylchedd, Cynaliadwyedd a Thai, un o Weinidogion Cymru 25 Chwefror 2011
YR ATODLEN

Tabl 1 Prosiectau adeiladu
Band	Cost y prosiect (£)	Ffi (£)
1	0 i 5,499	127
2	5,500 i 9,999	715
3	10,000 i 49,999	1,025
4	50,000 i 1,999,999	2,275
5	2 filiwn i 4,999,999	4,525
6	5 miliwn i 19,999,999	7,191
7	20 miliwn i 49,999,999	12,010
8	50 miliwn ac uwch	38,650

Tabl 2 Tâl atodol sensitifrwydd amgylcheddol
Band	Cost y prosiect (£)	Tâl atodol (£)
1	5,500 i 9,999	275
2	10,000 i 49,999	575
3	50,000 i 1,999,999	950
4	2 filiwn i 4,999,999	1,350
5	5 miliwn i 19,999,999	1,605
6	20 miliwn i 49,999,999	1,720
7	50 miliwn ac uwch	2,750

Tabl 3 Gwaredu deunydd a dreillir (ac eithrio at ddefnydd llesiannol)
Band	Maint a waredir (tunelli)	Ffi (£) Cyfalaf	Ffi (£) Cynnal a chadw
1	0 i 9,999	4,500	3,650
2	10,000 i 49,999	9,100	7,225
3	50,000 i 99,999	12,800	9,950
4	100,000 i 499,999	19,850	15,950
5	500,000 i 999,999	28,850	22,050
6	1,000,000 ac uwch	43,500	34,750

Tabl 4 Gwaredu deunydd a dreillir at ddefnydd llesiannol
Band	Maint a waredir (tunelli)	Ffi (£)
1	0 i 99,999	715
2	100,000 i 999,999	2,275
3	1,000,000 ac uwch	4,525

Tabl 5 Gwaredu gwastraff pysgod
Maint a waredir	Ffi (£)
Unrhyw	2,995

Tabl 6 Echdynnu mwynau drwy dreillio morol
Cais	Ffi (£)	Ffi ychwanegol pan gynhelir ymchwiliad(£)
Echdynnu mwynau drwy dreillio morol	27,500	15,000

Tabl 7 Prosiectau ynni adnewyddadwy alltraeth
Band	Gallu cynhyrchu (megawatiau)	Ffi (£)
Band 1	0 i 0.99MW	2,000
Band 2	1 i 4.99MW	6,000
Band 3	5 i 99MW	26,222
Band 4	100MW ac uwch	38,650

Tabl 8 Piblinellau tanfor ac adeileddau cysylltiedig
Cais	Ffi (£)
Cyn-ysgubo	10,670
Dadlwytho cerrig	2,275
Matresu	2,275
Selio ffynhonnau neu bibellau (pan y'u gadewir)	2,275

Tabl 9 Dyddodi olrheinyddion a lliwurau
Cais	Ffi (£)
Dyddodi olrheinyddion	83
Dyddodi lliwurau	83

Tabl 10 Angorfeydd a chymhorthion mordwyo
Cais	Ffi (£)
Angorfeydd syml	127
Cymhorthion mordwyo	127
Rheoliadau 5, 6, 7, 8, 9, 10, 11 a 12

(Nid yw'r nodyn hwn yn rhan o'r Rheoliadau)
Mae'r Rheoliadau hyn yn gwneud darpariaeth mewn perthynas â'r ffioedd sydd i'w codi ynglŷn â cheisiadau am drwyddedau morol y mae Gweinidogion Cymru yn awdurdod trwyddedu priodol mewn perthynas â hwy o dan Ddeddf y Môr a Mynediad i'r Arfordir 2009.
Mae rheoliad 3 yn diffinio termau penodol a ddefnyddir yn y Rheoliadau.
Mae rheoliad 4 yn darparu ar gyfer talu ac adennill ffioedd.
Mae rheoliadau 5 i 12 a'r Atodlen yn gwneud darpariaeth ar gyfer penderfynu'r ffioedd sydd i'w codi mewn perthynas â cheisiadau am drwyddedau morol o ddisgrifiad sy'n dod o fewn y rheoliadau hynny.
Lluniwyd asesiad llawn o effaith y system drwyddedu forol a sefydlwyd o dan Ddeddf y Môr a Mynediad i'r Arfordir 2009, ac y mae ar gael o'r Uned Caniatadau Morol, Llywodraeth Cynulliad Cymru, Parc Cathays, Caerdydd CF10 3NQ neu ar wefan Llywodraeth Cynulliad Cymru yn www.cymru.gov.uk.